ก.ล.ต.ชงสรรพากรงดเก็บภาษีเงินปันผลทั้งระบบ
ก.ล.ต.ทำหนังสือเสนอสรรพากรงดเว้นเก็บภาษีเงินปันผลทั้งระบบ ระบุมีความซ้ำซ้อนกับภาษีเงินได้นิติบุคคล
4 ม.ค. 2555

ก.ล.ต.ทำหนังสือเสนอสรรพากรงดเว้นเก็บภาษีเงินปันผลทั้งระบบ ระบุมีความซ้ำซ้อนกับภาษีเงินได้นิติบุคคล
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทัพย์ (ก.ล.ต.) กล่าวว่า เมื่อเดือนพ.ย. 2554 ก.ล.ต.ได้ทำหนังสือเสนอ กรมสรรพากร เพื่อให้ยกเว้นการเก็บภาษีเงินปันผล ที่ปัจจุบันหักภาษี ณ ที่จ่าย 10% 
ทั้งนี้เนื่องจากเห็นว่าการเก็บภาษีดังกล่าวเป็นการเก็บภาษีที่ซ้ำซ้อนกับการเก็บภาษีเงินได้นิติบุคคล โดยควรจะปรับให้สอดคล้องกับประเทศอื่นในภูมิภาค เช่น มาเลเซีย สิงคโปร์ และฮ่องกง ที่ไม่จัดเก็บภาษีดังกล่าว รวมทั้งเป็นการรองรับการเปิดเสรีการเงินการลงทุนของประชาคมเศรษฐกิจอาเซียนในปี 2558 ซึ่งจะช่วยให้ตลาดทุนไทย สามารถแข่งขันได้  




"เรื่องดังกล่าวขึ้นอยู่กับการพิจารณาของกรมสรรพากร ซึ่งขณะนี้อยู่ระหว่างปรับโครงสร้างภาษีทั้งระบบ"นายวรพลกล่าว
นายวรพลกล่าวอีกว่า สำหรับมาตรการลดหย่อนภาษี สำหรับผู้ที่ลงทุน ในกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) เห็นว่ายังมีความจำเป็น เพราะเป็นการส่งสริมการออมและสนับสนุนการลงทุนในตลาดหุ้นระยะยาว ที่มีโอกาสให้ผลตอบแทนมากกว่า
นอกจากนี้ ก.ล.ต.อยู่ระหว่างการแก้ไขกฎเกณฑ์การจำหน่ายตั๋วสัญญาใช้เงิน (บีอี) 10 ฉบับ เพื่อดูแลนักลงทุนรายย่อย ที่เข้ามาลงทุนในตั๋วบีอีมากขึ้น และจะออกเกณฑ์ใหม่ เพื่อกำหนดการจำหน่ายตั๋วบีอีแก่นักลงทุนรายย่อยต้องไม่ต่ำกว่า 10 ล้านบาท 
ทั้งนี้ปัจจุบันมีนักลงทุนรายย่อยจำนวนมากที่เข้าไปลงทุนในตั๋วบีอี แต่ยังไม่มีความเข้าใจว่าตั๋วบีอี ไม่ได้รับการคุ้มครองเหมือนกับเงินฝาก ซึ่งเกรงว่านักลงทุนรายย่อย อาจเกิดความเสียหาย คาดว่าเกณฑ์ดังกล่าว จะสามารถจัดทำให้แล้วเสร็จและประกาศใช้ในเดือนก.ค. 2555 เพื่อให้เวลาธนาคารพาณิชย์ปรับตัว แต่ยืนยันประกาศดังกล่าว จะไม่กระทบต่อการจำหน่ายตั๋วบีอีแก่นักลงทุนรายใหญ่และนักลงทุนสถาบัน